Document ID: 32008R1242

UREDBA KOMISIJE (ES) št. 1242/2008
z dne 8. decembra 2008
o določitvi tipologije Skupnosti za kmetijska gospodarstva
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta 79/65/EGS z dne 15. junija 1965 o vzpostavitvi mreže za zbiranje računovodskih podatkov o dohodkih in poslovanju kmetijskih gospodarstev v Evropski gospodarski skupnosti (1) in zlasti členov 4(4), 6(2) in 7(3) Uredbe,
ob upoštevanju naslednjega:
(1)
Proizvodne strukture in sistemi v Skupnosti so zelo raznoliki. Za namen lažjega izvajanja analiz strukturnih značilnosti kmetijskih gospodarstev in njihovih gospodarskih rezultatov je bila z Odločbo Komisije 85/377/EGS z dne 7. junija 1985 o določitvi tipologije Skupnosti za kmetijska gospodarstva (2) določena ustrezna in homogena klasifikacija kmetijskih gospodarstev glede na ekonomsko velikost in tip kmetovanja.
(2)
Tipologija Skupnosti mora biti določena tako, da omogoča združitev homogenih skupin kmetijskih gospodarstev, z večjo ali manjšo stopnjo agregacije, in da omogoča opravljanje primerjave stanja na kmetijskih gospodarstvih.
(3)
Glede na naraščajočo pomembnost donosnih dejavnosti, ki so neposredno povezane s kmetijskim gospodarstvom, razen kmetijskih dejavnosti na kmetijskem gospodarstvu, za dohodke kmetov, je treba v tipologijo Skupnosti vključiti klasifikacijsko spremenljivko, ki odraža pomembnost drugih donosnih dejavnosti, ki so neposredno povezane s kmetijskim gospodarstvom.
(4)
Za namen izpolnitve ciljev iz členov 4(1), 6(1)(b) in 7(2) Uredbe 79/65/EGS je treba določiti pravila za izvajanje tipologije Skupnosti. Poleg tega se mora tipologija Skupnosti uporabljati za poročevalske kmetije, ki uporabljajo računovodske podatke, zbrane prek Mreže knjigovodskih podatkov s kmetijskih gospodarstev (FADN).
(5)
Na podlagi Priloge IV k Uredbi (ES) št. 1166/2008 z dne 19. novembra 2008 Evropskega parlamenta in Sveta o raziskovanjih strukture kmetijskih gospodarstev in metod kmetijske proizvodnje ter razveljavitvi Uredbe Sveta (EGS) št. 571/88 (3), morajo biti raziskovanja o strukturi kmetij, ki temeljijo na vzorcu, statistično reprezentativna v smislu vrste in velikosti kmetijskih gospodarstev v skladu s tipologijo Skupnosti. Zaradi tega se mora tipologija Skupnosti uporabljati tudi za kmetijska gospodarstva, za katera se podatki zbirajo prek raziskovanj o strukturi kmetij.
(6)
Tip kmetovanja in ekonomsko velikost kmetijskega gospodarstva je treba določiti na podlagi ekonomskega merila, ki je vedno pozitivno. Zato je ustrezno uporabiti standardni rezultat. Seznam proizvodov, za katere je treba izračunati standardne rezultate, je treba uskladiti s seznami značilnosti raziskovanj o strukturi kmetij v skladu z Uredbo (ES) št. 1166/2008. Da bi se omogočila uporaba tipologije kmetijskih gospodarstev v FADN, je treba sestaviti tabelo ujemanja med značilnostmi strukturnih raziskav in naslovi s kmetijskih gospodarstev iz FADN.
(7)
Standardni rezultati temeljijo na povprečnih vrednostih v petletnem referenčnem obdobju, vendar jih je treba redno dopolnjevati, da se upoštevajo gospodarski trendi, na podlagi česar je tipologijo mogoče še naprej smiselno uporabljati. Pogostost dopolnjevanja mora biti določena z leti, v katerih se izvajajo raziskovanja o strukturi kmetij.
(8)
Za namen sestave načrta za izbor poročevalskih kmetij, ki ga je treba vključiti v FADN 2010, je treba določiti, da se mora tipologija, opredeljena v tej uredbi, že uporabljati v raziskovanjih o strukturi kmetij za leto 2007. Poleg tega je treba za namen zagotovitve primerljivosti analiz stanja kmetijskih gospodarstev, razvrščenih v skladu s to tipologijo, določiti, da je treba tipologijo uporabiti v raziskovanjih o strukturi kmetij in FADN pred letom 2010. Zaradi tega je treba vključiti odstopanje pod pogojem, da so standardni rezultati izračunani za referenčno obdobje 2004.
(9)
Standardne rezultate in podatke, potrebne za njihov izračun, mora Komisiji posredovati organ za zvezo, ki ga vsaka država članica ustanovi v skladu s členom 6 Uredbe 79/65/EGS. Zagotoviti je treba, da organ za zvezo ustrezne informacije sporoči Komisiji neposredno prek informacijskega sistema, ki ga vzpostavi Komisija. Poleg tega je treba predvideti možnost, da ta sistem omogoča elektronsko izmenjavo zahtevanih informacij na podlagi modelov, ki so organu za zvezo na voljo prek tega sistema. Določiti je treba tudi obveznost, na podlagi katere mora Komisija države članice obveščati o splošnih pogojih za izvajanje računalniškega sistema prek Odbora Skupnosti za Mrežo knjigovodskih podatkov s kmetijskih gospodarstev.
(10)
Zaradi jasnosti in ob upoštevanju dejstva, da je tipologija Skupnosti ukrep, namenjen splošni uporabi in ne določenim prejemnikom, je Odločbo 85/377/EGS primerno nadomestiti z uredbo.
(11)
Ukrepi, določeni v tej uredbi, so v skladu z mnenjem Odbora Skupnosti za Mrežo knjigovodskih podatkov s kmetijskih gospodarstev -
SPREJELA NASLEDNJO UREDBO:
Člen 1
Vsebina in področje uporabe
1. Ta uredba določa „tipologijo Skupnosti za kmetijska gospodarstva“, v nadaljnjem besedilu „tipologija“, ki je enotna klasifikacija kmetijskih gospodarstev v Skupnosti, ki temelji na tipu kmetovanja in ekonomski velikosti ter pomembnosti drugih pridobitnih dejavnosti, ki so neposredno povezane s kmetijskim gospodarstvom.
2. Tipologija se v glavnem uporablja za predstavitev podatkov, glede na tip kmetovanja in razred ekonomske velikosti, zbranih z raziskovanji Skupnosti o strukturi kmetij in Mrežo knjigovodskih podatkov s kmetijskih gospodarstev.
Člen 2
Tip kmetovanja
1. V tej uredbi se „tip kmetovanja“ kmetijskega gospodarstva določi z relativnim prispevkom standardnega rezultata različnih značilnosti k skupnemu standardnemu rezultatu kmetijskega gospodarstva. Standardni rezultat se določi v členu 5.
2. Glede na natančnost zahtevanih podrobnosti so tipi kmetovanja naslednji:
(a)
splošni tipi kmetovanja;
(b)
glavni tipi kmetovanja;
(c)
posebni tipi kmetovanja.
Klasifikacija kmetijskih gospodarstev glede na tip kmetovanja je določena v Prilogi I.
Člen 3
Ekonomska velikost kmetijskega gospodarstva
Ekonomska velikost kmetijskega gospodarstva se določi na osnovi skupnega standardnega rezultata kmetijskega gospodarstva. Izražena je v eurih. Metoda izračuna ekonomske velikosti kmetijskega gospodarstva in razredi ekonomske velikosti so določeni v Prilogi II.
Člen 4
Druge pridobitne dejavnosti, ki so neposredno povezane s kmetijskim gospodarstvom
Pomembnost pridobitnih dejavnosti, ki so neposredno povezane s kmetijskim gospodarstvom, razen kmetijskih dejavnosti kmetijskega gospodarstva, se določi na podlagi odstotka tistih drugih pridobitnih dejavnosti, navedenih v končnem rezultatu kmetijskega gospodarstva. To razmerje se izrazi kot odstotna skupina. Navedene odstotne skupine so določene v delu C Priloge III.
Končni rezultat, opredelitev in metoda izračuna razmerja so določeni v delih A in B Priloge III.
Člen 5
Standardni rezultat in skupni standardni rezultat
1. V tej uredbi „standardni rezultat“ pomeni standardno vrednost bruto proizvodnje.
Standardni rezultat se določi za vsako regijo iz Priloge IV k tej uredbi in za vsako značilnost poljščin in živine v strukturnih raziskavah iz Priloge III k Uredbi (ES) št. 1166/2008.
Metoda izračuna za določitev standardnih rezultatov za vsako značilnost in postopki za zbiranje ustreznih podatkov so določeni v Prilogi IV k tej uredbi.
2. Skupni standardni rezultat kmetijskega gospodarstva ustreza vsoti vrednosti za vsako značilnost, ki se dobi tako, da se standardni rezultati na enoto pomnožijo s številom ustreznih enot.
3. Za izračun standardnih rezultatov za raziskovanja o strukturi kmetij za leto N „referenčno obdobje“ pomeni leto N-3, ki obsega pet zaporednih let od leta N-5 do leta N-1.
Standardni rezultati se določijo z uporabo povprečnih osnovnih podatkov, izračunanih za petletno referenčno obdobje iz prvega pododstavka. Standardne rezultate je treba ob upoštevanju gospodarskih trendov dopolnjevati najmanj vsakič, ko se izvajajo raziskovanja o strukturi kmetij.
Prvo referenčno obdobje, za katero se izračunajo standardni rezultati, se ujema z referenčnim obdobjem 2007, ki obsega koledarska leta 2005, 2006, 2007, 2008 in 2009 ali leta kmetijske pridelave 2005/06, 2006/07, 2007/08, 2008/09 in 2009/10.
4. Z odstopanjem od odstavka 3 države članice izračunajo standardne rezultate za referenčno obdobje 2004 za značilnosti, navedene v raziskovanjih o strukturi kmetij za leto 2007, kot je določeno v Uredbi Komisije (ES) št. 204/2006 (4). V tem primeru referenčno obdobje obsega koledarska leta 2003, 2004, 2005 ali leta kmetijske pridelave 2003/04, 2004/05, 2005/06.
Člen 6
Posredovanje Komisiji
1. Standardne rezultate in podatke iz dela 3 Priloge IV Komisiji (Eurostatu) posreduje organ za zvezo, ki ga vsaka država članica imenuje v skladu s členom 6 Uredbe 79/65/EGS, ali organ, na katerega je bila ta naloga prenesena.
2. Države članice Komisiji posredujejo standardne rezultate za referenčno obdobje N in podatke iz dela 3 Priloge IV do 31. decembra vsakega leta N+3 ali, če je potrebno, do roka, ki ga določi Komisija po posvetovanju z Odborom Skupnosti za Mrežo knjigovodskih podatkov s kmetijskih gospodarstev.
Standardne rezultate za referenčno obdobje 2004 je treba Komisiji posredovati do 31. decembra 2008.
3. Za namen posredovanja standardnih rezultatov in podatkov iz odstavka 1 države članice uporabijo računalniške sisteme, ki jih da na voljo Komisija (Eurostat) in ki omogočajo elektronsko izmenjavo dokumentov in informacij med Komisijo in državami članicami.
4. Obliko in vsebino dokumentov, potrebnih za posredovanje, določi Komisija na podlagi modelov ali vprašalnikov, ki so na voljo prek sistemov iz odstavka 3. Določbe, ki se nanašajo na lastnosti podatkov iz odstavka 1, se opredelijo v okviru Odbora Skupnosti za Mrežo knjigovodskih podatkov s kmetijskih gospodarstev.
Člen 7
Razveljavitev
1. Odločba 85/377/EGS se razveljavi.
Vendar pa se Odločba 85/377/EGS uporablja še naprej za namen klasifikacije kmetijskih gospodarstev iz Mreže knjigovodskih podatkov s kmetijskih gospodarstev do vključno računovodskega leta 2009 in iz raziskovanj o strukturi kmetij iz Uredbe Sveta (EGS) št. 571/88 (5) do vključno raziskovanj za leto 2007.
2. Sklicevanja na razveljavljeno odločbo se štejejo kot sklicevanja na to uredbo in se jih bere v skladu s korelacijsko tabelo iz Priloge V.
Člen 8
Začetek veljavnosti in uporaba
Ta uredba začne veljati sedmi dan po objavi v Uradnem listu Evropske unije.
Za Mrežo knjigovodskih podatkov s kmetijskih gospodarstev se uporablja od računovodskega leta 2010, za raziskovanja o strukturi kmetij pa od raziskave leta 2010.
Ta uredba je v celoti zavezujoča in se neposredno uporablja v vseh državah članicah.
V Bruslju, 8. decembra 2008

Labels: 19
6